ЩIэблэм я узыншагъэр щрагъэфIакIуэу республикэм щыIэ лагерхэм сабийхэм зэрызыщагъэпсэхум кIэлъыплъыныр нэхъри ягъэткIиин хуейщ. Апхуэдэ къалэн къигъэуващ Къэбэрдей-Балъкъэрым и Iэтащхьэ КIуэкIуэ Ю. А.
Май щIыналъэм хыхьэ Котляревскэ станицэм дэт «Казачок» сабий зыгъэпсэхупIэм къыщыхъуа Iуэху мыщхьэпэм, абы щыIэхэм ящыщу, зэкIэ къызэратамкIэ, ныбжьыщIэ 14-м яшхар емызэгъыу сымаджэщым зэрыщIэхуам и ужькIэ, КIуэкIуэ Ю. А. республикэм и Правительствэм, кIэлъыплъакIуэ органхэм, зыхуэфащэ министерствэхэмрэ ведомствэхэмрэ яхуигъэуващ сабийхэм зэрызагъэпсэхум кIэлъыплъыныр нэхъри ягъэткIиину, абыхэм я шынагъуэншагъэр къызэрагъэпэщыну.
Дэ ди къалэнщ, къыхигъэщащ щIыналъэм и Iэтащхьэм дыгъуасэ абы теухуа зэIущIэ щригъэкIуэкIым, «апхуэдэ афIэкIа къэмыхъун папщIэ» сытри тщIэну. Ди насыпти, псэдзыгъэ къыхэмыкIыу зэфIэкIащ а Iуэхур, жиIащ КIуэкIуэм, ауэ а къэхъуам къегъэлъагъуэ сабийхэм я зыгъэпсэхугъуэ зэманыр къызэгъэпэщыным дызэрыхущыт щIыкIэр. КъБР-м и Правительствэм и унафэ щыIэщ, абы щыубзыхуащ зыхуэфащэ мардэхэри Роспотребнадзорым, ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ, Узыншагъэр хъумэнымкIэ, ЛэжьыгъэмкIэ, цIыхухэр IэнатIэкIэ къызэгъэпэщынымрэ социальнэ дэIэпыкъуныгъэмкIэ, муниципальнэ зэгухьэныгъэхэм я унафэщIхэм ящыщу а лэжьыгъэмкIэ жэуап зыхьхэри. КъБР-м и прокуратурэмрэ МВД-мрэ зыхуагъэзащ зыгъэпсэхупIэ лагерь псори щыIэ мардэхэм къитIасэрэ къимытIасэрэ къапщытэну, КъБР-м и Правительствэр хэплъэн хуейщ зыхуэфащэ министерствэхэмрэ Май щIыналъэм и администрацэмрэ я къулыкъущIэхэм ящыщу абыкIэ жэуап зыхьыпхъэм теухуа Iуэхум.
«Сэ зэкIэ и гугъу сщIыркъым Iуэхур щIэпхъаджащIэу къэплъытэ хъуну Iэпэдэгъэлэлыгъэм къызэрырикIуам, ауэ ар цIыхум и къалэнхэр хьэлэлу зэримыгъэзэщIам и щыхьэту зэрыщытыр наIуэщ. Иджыри мазэрэ ныкъуэкIэ сабийхэм зедгъэгъэпсэхуну къытпэщытщ икIи Къэбэрдей-Балъкъэрым апхуэдэ афIэкIа къыщымыгъэхъуным хуэгъэзауэ зэфIэгъэкIыпхъэ псори лэжьын хуейщ. Фигу къэзгъэкIыжыну сыхуейт ар узыншагъэр щрагъэфIэкIуэж зыгъэпсэхукIэу зэрыщытыр, абы сабийхэм я къарум, щIэныгъэм щыхагъэхъуэн, нэхъыщхьэращи, я шынагъуэншагъэр сыт и лъэныкъуэкIи къызэгъэпэщауэ щытын зэрыхуейр, икIи я псантхуэр зэтезыхуэн Iуэху мыщхьэпэхэм, ар сыт хуэдэу щымытми, хэдгъахуэ хъунукъым», — къыхигъэщащ КъБР-м и Iэтащхьэм.
ЗэIущIэм хэтащ КъБР-м и Iэтащхьэм и Администрацэм и УнафэщI Къуэдзокъуэ М. М., КъБР-м и Правительствэм и УнафэщIым и къуэдзэхэу Бэлэтокъуэ В. Хь., Ахъуэхъу Т. Б., КъБР-м и прокурор Жариков О. О., КъБР-м къэрал кIуэцI IуэхухэмкIэ министру щыIэ Ромашкин И. К., КъБР-м узыншагъэр хъумэнымкIэ и министр Расторгуевэ С. А., лэжьыгъэмкIэ, цIыхухэр IэнатIэкIэ къызэгъэпэщынымрэ социальнэ дэIэпыкъуныгъэмкIэ и министр Тюбеев А. И., КъБР-м и муниципальнэ зэгухьэныгъэхэм я администрацэхэм я унафэщIхэр.
Урыс Ринэ.
